Tre innovative elever fra Nørresundby Gymnasium og HF skal deltage i en stor forskerkonkurrence i Kina. Eleverne har tidligere høstet hæder for deres nyskabelser i flere danske konkurrencer. Anne Kathrine Thomsen og Martin Andersen er blevet nummer to i innovationskonkurrencen Nordjyske Nyskabere og i den landsdækkende konkurrence Unge Forskere, som tidligere på ugen blev afholdt i København. De to gymnasieelever har udviklet en drone, som kan hjælpe landmænd med at sprøjte marker. Opfindelsen sparer landmanden for mange arbejdstimer og gavner desuden miljøet, da mængden af sprøjtegift reduceres. Søren S. Sørensen fik en fjerdeplads i Unge Forskere-konkurrencen. Han har fundet en metode, hvor brint lagres i kulstof, og teknologien kan muligvis bruges i brintbiler i fremtiden. Konkurrencen i Kina bliver først afholdt, efter at de tre unge forskningstalenter, som alle går i 3.g., har fået studenterhuen på hovedet.

Opsummering:
Tre nordjyske gymnasieelever skal deltage i forskerkonkurrence i Kina.